Informácia 
o 65. zasadnutí Výboru pre ľudské sídla EHK OSN

	65. zasadnutie Výboru pre ľudské sídla EHK OSN sa uskutočnilo 20. – 22. 9. 2004 v Ženeve.

	V rámci záverov z 59. zasadnutia EHK bol Výbor informovaný o pripravovanom audite EHK, ktorého účelom je zlepšiť spoluprácu orgánov EHK a odstrániť prekrývajúce sa činnosti. Výbor rozhodol o prezentácii problematiky a riešení, ktoré činnosť Výboru prináša, na zasadnutí Komisie pre trvalo udržateľný rozvoj v apríli 2005. Výbor schválil Plán práce na obdobie 2005-2006. Výbor rozhodol o spracovaní ďalších Profilov krajín v sektore bývania. Výbor schválil správu o činnosti Pracovnej skupiny pre správu nehnuteľností a trh s pozemkami. Výbor rozhodol o spracovaní zásad systémov priestorového plánovania. Slovenská republika prezentovala témy 10. Konferencie o regionálnom a urbánnom výskume a postup jej prípravy. Výbor vzal na vedomie informáciu o publikácii Zásady kondomíniového vlastníctva v krajinách v prechodnom období a o stave spracovania Zásad financovania bývania. Výbor vytvoril pracovnú skupinu, ktorá navrhne koordináciu štatistických údajov týkajúcich sa sídiel so štatistickými údajmi získanými Habitatom a EÚ.

	Výbor každoročne podrobnejšie diskutuje o vybranej téme. Tento rok sa táto diskusia uskutočnila na tému zlepšenie plánovania miest a politík zabezpečujúcich budúcnosť miest v spolupráci s ISOCARP-om a priniesla dialóg medzi predstaviteľmi ministerstiev jednotlivých krajín a územnými plánovačmi.

Aktualizácia Stratégie EHK
Od schválenia Stratégie EHK pre trvalo udržateľnú kvalitu života v sídlach 21. storočia uplynie päť rokov a Výbor považuje za potrebné zhodnotiť jej implementáciu a prípadnú aktualizáciu. Aktualizácia Stratégie EHK a prípadná ministerská konferencia si vyžaduje spracovanie podkladov pre konferenciu a teda posunutie jej navrhovaného termínu. Výbor súhlasil, že stretnutie na najvyššej úrovni by sa malo uskutočniť v r. 2006-2007 a malo by sa zaoberať tromi aspektami sídiel – bývaním, priestorovým plánovaním a správou katastra. Výbor a jeho predsedníctvo zhodnotí implementáciu Stratégie, pričom sa sústredí na otázky strategického významu, ako je úloha bývania v národných ekonomikách, nové úlohy plánovačov, disparity medzi regiónmi a mestami, utečencov a migráciu, sídla vo vzťahu ku globálnemu otepľovaniu, sociálnu súdržnosť a pod.

Hlavné oblasti činnosti Výboru
Stratégia EHK pre trvalo udržateľnú kvalitu života v sídlach v 21. storočí a Ministerská deklarácia (schválené Ministerskou konferenciou v r. 2000) sú hlavné východiskové dokumenty činnosti Výboru, sústreďujúca sa  na obmedzený počet priorít, ktorými sú:
a)	Presadzovať efektívne a demokratické riadenie rozvoja sídiel, ktoré zodpovedá potrebám miestnych komunít prostredníctvom pomoci krajinám EHK rozvíjať národné programy riadenia sídiel;
b)	Zlepšovať životné prostredie v mestách;
c)	Posilňovať sociálnu súdržnosť a bezpečnosť v mestách;
d)	Presadzovať reformy v oblasti bývania a rozvoja miest vytváraním legislatívnych, ekonomických a inštitucionálnych podmienok podporujúcich investície verejného aj súkromného sektora;
e)	Zlepšovať podmienky trhu s nehnuteľnosťami a zabezpečovať vlastnícke práva k pozemkom.

Profily krajín v sektore bývania
Výbor súhlasil s novým prístupom pri spracovaní profilu Ruskej federácie a odporučil posilniť následné aktivity vyplývajúce z programu profilu krajiny. Osobitne podporil následné aktivity plánované v Arménsku, Moldavsku a Ruskej federácii. Výbor vzal na vedomie postup prác spracovania profilu pre Srbsko a Čiernu Horu a záujem Azerbajdžanu, Bieloruska, Bývalej juhoslovanskej republiky Macedónie a Ukrajiny o spracovanie profilov krajín v sektore bývania. Výbor odporučil spracovanie profilu krajiny v sektore bývania pre Bielorusko.

Správa katastra a trh s pozemkami
Výbor vzal na vedomie správu o činnosti Pracovnej skupiny pre správu katastra a trh s pozemkami. Výbor vyzval predsedníctvo a Pracovnú skupinu pre správu katastra a trh s pozemkami, aby hľadali možnosti spoločných činností v rámci profilov krajiny v sektore bývania, prehľad správ katastrov, financovaní bývania a pod.
Pracovná skupina pripraví aktualizáciu Zásad správy katastra a bude pokračovať v pomoci krajinám (Arménsko, Gruzínsko, Ruská federácia) v prechodnom období na základe žiadosti Lotyšska. Pripravujú sa zásady prístupu verejnosti k dátam a správe o partnerstve verejného a súkromného sektora.

Zlepšenie priestorového plánovania
Výbor vyzval členské krajiny aby vyplnili dotazník zameraný na priestorové plánovanie na miestnej úrovni, privítal vyjadrený záujem nominovať expertov do Referenčnej skupiny pre prípravu zásad systémov priestorového plánovania. Úvodný workshop sa uskutoční na jar 2005 v Poľsku, na ktorom je potrebné riešiť organizáciu a harmonogram prípravy zásad, zaoberať sa analýzou dotazníka pripraveného poľskou delegáciou a možnosťou spolupráce s Konvenciou o cezhraničných vplyvoch priemyselných havárií. Práca na zásadách má zohľadniť doteraz spracované dokumenty Rady Európy a iných medzinárodných organizácií.

Hlavné trendy charakterizujúce rozvoj sídiel
Výbor schválil organizáciu a témy 10. konferencie o urbánnom a regionálnom výskume, ktorá sa uskutoční v r. 2006 v SR. Súhlasil, že ústrednou témou konferencie bude „Siete pre trvalo udržateľný priestorový rozvoj európskeho kontinentu“ s problémami: I. Mestá ako prostredie pre život obyvateľov, II. Polycentrický koncept rozvoja miest ako nová kvalita funkčnej integrácie, III. Trialóg politiky, výskumu a riadenia pre dosiahnutie trvalo udržateľného rozvoja. Výbor vyzval členské krajiny, aby navrhli spravodajcov a uložil SR a sekretariátu preskúmať možnosti spolupráce s Európskou konferenciou ministrov zodpovedných za územné/regionálne plánovanie Rady Európy (CEMAT).

Modernizácia a riadenie bývania
Ruská federácia informovala o výsledkoch workshopu o kondomíniách (spoločenstvách vlastníkov bytov), ktorý sa uskutočnil v r. 2003. Výbor vzal na vedomie správu o prácach na projekte zásad systémov financovania bývania a súhlasil so zmenou názvu na: Systémy financovania bývania pre krajiny v prechodnom období: princípy a príklady.
Výbor vzal na vedomie stav prípravy zásad sociálneho bývania. Zásady budú prerokované na workshope o sociálnom bývaní v novembri 2004 vo Viedni. Po dopracovaní budú zverejnené na internetovej stránke a schválené na budúcom zasadnutí Výboru.

Rozvoj štatistiky sídiel
Pracovná skupina vytvorená predsedníctvom Výboru a Konferenciou európskych štatistikov uskutoční konzultácie zamerané na zber štatistických údajov. Má tiež určiť oblasti dôležité pre prípravu politík, pre ktoré nie sú štatistické údaje dostupné, ale bolo by potrebné ich v budúcnosti získať. Výsledkom práce skupiny by mala byť koordinácia získavania dát o.i. aj pre dvojročenku EHK „Štatistika bývania v Európe a severnej Amerike“.

Predsedníctvo Výboru
Za členov predsedníctva Výbor schválil predstaviteľov Holandska (predseda), Albánska, Moldavska, Poľska, Portugalska, Slovenskej republiky a Švajčiarska.

Záver
Slovenská republika sa aktívne zúčastňuje na činnosti Výboru. Pripravujeme výskumnú konferenciu Výboru, ktorá sa uskutoční v r. 2006. Zúčastňujeme sa na vypracovaní zásad sociálneho bývania a zásad financovania bývania. SR sa presunula z pozície krajiny, ktorá prijímala pomoc, do pozície krajiny, ktorá pomoc poskytuje – vystupuje ako poradca pre iné krajiny v transformácii. Máme záujem zúčastniť sa vypracovania zásad systémov priestorového plánovania na lokálnej úrovni.
Odporúčame tento postoj prezentovať na zasadnutí EHK v budúcom roku.